ഒരുപാട് കാര്യങ്ങള് പറയാനുണ്ട് പിന്നീട്: ബിനീഷ് തിരുവനന്തപുരം : ഒരു വര്ഷത്തെ ഇടവേളയ്ക്കു ശേഷം ബിനീഷ് കോടിയേരി തിരുവനന്തപുരത്തെ വീട്ടില് തിരിച്ചെത്തി. മരുതംകുഴിയിലെ കോടിയേരി വീട് ഇന്നലെ സാക്ഷ്യം വഹിച്ചത് വികാരനിര്ഭരമായ രംഗങ്ങള്ക്ക്. കള്ളപ്പണം വെളുപ്പിക്കല് കേസില് ജാമ്യം ലഭിച്ച് ജയില്മോചിതനായ ബിനീഷ് കോടിയേരി, ബംഗളുരുവില്നിന്നു വിമാനമാര്ഗമാണ് ഇന്നലെ തിരുവനന്തപുരത്ത് എത്തിയത്. രക്തഹാരം അണിയിച്ചും പുഷ്പവൃഷ്ടി നടത്തിയുമാണ് സുഹൃത്തുക്കളും ബന്ധുക്കളും ബിനീഷിനെ വിമാനത്താവളത്തില് സ്വീകരിച്ചത്. സഹോദരന് ബിനോയിക്കൊപ്പം എത്തിയ ബിനീഷിന് വീരോചിത വരവേല്പ്പായിരുന്നു വിമാനത്താവളത്തില്ഒരുക്കിയത്. ഒരു വര്ഷത്തിനു ശേഷമാണ് ഞാന് വരുന്നത്. ആദ്യം അച്ഛനെയും അമ്മയെയും ഭാര്യയെയും മക്കളെയും കാണട്ടെ. ഒരുപാട് കാര്യങ്ങള് പറയാനുണ്ട്. അതു പിന്നീട് ആകാം എന്നായിരുന്നു വിമാനത്താവളത്തിലെ ബിനീഷിന്റെ പ്രതികരണം. വിമാനത്താവളത്തില്നിന്ന് വാഹനങ്ങളുടെ അകമ്ബടിയോടെയാണ് മരുതംകുഴിയിലെ കോടിയേരി വീട്ടിലേക്ക് ബിനീഷ് എത്തിയത്. അവിടെ പൂമുഖത്തു തന്നെ കോടിയേരി ബാലകൃഷ്ണന് മകനെ സ്വീകരിക്കാന് കാത്തു നിന്നിരുന്നു. അച്ഛനെ കണ്ട് കെട്ടിപ്പിടിച്ചാണ് ബിനീഷ് സന്തോഷം പ്രകടിപ്പിച്ചത്. തുടര്ന്ന് മകളെയെടുത്ത് വീടിനുള്ളിലേക്ക്. ബിനീഷിനെ കണ്ട് അമ്മ വിനോദിനി ഏറെ നേരം കെട്ടിപ്പിടിച്ചു പൊട്ടിക്കരഞ്ഞു. ബിനീഷിന്റെയും കണ്ണുകള് നിറഞ്ഞു. തുടര്ന്ന് ഭാര്യയും ബന്ധുക്കളുമൊക്കെയെത്തി. ജാമ്യം കിട്ടിയതില് സന്തോഷമുണ്ടെന്നും കേസ് കോടതിയില് ഉള്ളതിനാല് കൂടുതല് പ്രതികരണത്തിനില്ലെന്നും കോടിയേരി ബാലകൃഷ്ണന് പറഞ്ഞു. സംസ്ഥാന സെക്രട്ടറിയായി തിരിച്ചു വരുന്നത് തീരുമാനിക്കേണ്ടത് പാര്ട്ടിയാണെന്നും കോടിയേരി മാധ്യമപ്രവര്ത്തകരുടെ ചോദ്യത്തിന് മറുപടിയായി പറഞ്ഞു.കേരളത്തിലെത്തിയ ശേഷം എന്ഫോഴ്സ്മെന്റ് ഡയറക്ടറേറ്റിനെതിരേ കൂടുതല് വെളിപ്പെടുത്തല് നടത്തുമെന്ന സൂചന കഴിഞ്ഞ ദിവസം ബിനീഷ് നല്കിയിരുന്നെങ്കിലും ഇന്നലെ അതുണ്ടായില്ല. ഇ.ഡിയുടേത് രാഷ്ട്രീയ വേട്ടയാടലാണെന്നും പിന്നില് ബി.ജെ.പിയാണെന്നും ബിനീഷ് കഴിഞ്ഞ ദിവസം ആരോപിച്ചിരുന്നു. കേരളത്തിലെ ഒരു കേസുമായി ബന്ധപ്പെട്ട് ചില പേരുകള് പറയാന് തയാറാകാത്തതാണ് ഇ.ഡി. കേസിന് കാരണം. തന്നെക്കൊണ്ട് പലരുടെയും പേര് പറയിപ്പിക്കാന് ശ്രമിച്ചു. പിടിക്കപ്പെട്ട കേസുമായി ബന്ധപ്പെട്ട കാര്യങ്ങളല്ല ചോദിച്ചതെന്നും ഭരണകൂടത്തിന് അനഭിമതമായതുകൊണ്ടാണ് തന്നെ വേട്ടയാടുന്നതെന്നും ബിനീഷ് പറഞ്ഞിരുന്നു. ഇ.ഡി. പറഞ്ഞത് കേട്ടിരുന്നെങ്കില് 10 ദിവസത്തിനുള്ളില് പുറത്തിറങ്ങിയേനെയെന്നും കേരളത്തിലെത്തിയതിനു ശേഷം കൂടുതല് കാര്യങ്ങള് വെളിപ്പെടുത്താമെന്നുമായിരുന്നു ബംഗളുരുവില്വച്ച് ബിനീഷ് മാധ്യമങ്ങളോടു പറഞ്ഞത്. കഴിഞ്ഞ 28നാണ് ബിനീഷിന് കര്ണാടക ഹൈക്കോടതി ജാമ്യം നല്കിയത്. എന്നാല്, ജാമ്യക്കാര് പിന്മാറിയതോടെ ബിനീഷിന് അന്നു പുറത്തിറങ്ങാനായില്ല. പുതിയ ജാമ്യക്കാരെ ഹാജരാക്കാന് എത്തിയപ്പോഴേക്കും കോടതി സമയം കഴിഞ്ഞിരുന്നു. തുടര്ന്ന് ശനിയാഴ്ച രാത്രി എട്ടോടെയാണ് പരപ്പന അഗ്രഹാര ജയിലില്നിന്ന് ബിനീഷ് പുറത്തിറങ്ങിയത്. സഹോദരന് ബിനോയിയും സുഹൃത്തുക്കളും ബിനീഷിനെ സ്വീകരിക്കാന് എത്തിയിരുന്നു. അറസ്റ്റിലായി ഒരു വര്ഷത്തിനു ശേഷമാണ് ബിനീഷിന്റെ മോചനം. ജാമ്യം ലഭിച്ചെങ്കിലും ബിനീഷിന് പൂര്ണമായും ആശ്വസിക്കാനായിട്ടില്ല. നാര്ക്കോട്ടിക്സ് കണ്ട്രോള് ബ്യൂറോ രജിസ്റ്റര് ചെയ്ത മയക്കുമരുന്ന് കേസില് അന്വേഷണം ഏതെങ്കിലും സാഹചര്യത്തില് ബിനീഷിലേക്കെത്തിയാല് വീണ്ടും കുരുക്ക് മുറുകും. ബിനീഷിന് ജാമ്യം നല്കിയതിനെതിരേ ഇ.ഡി. സുപ്രീം കോടതിയെ സമീപിക്കുമെന്നും സൂചനയുണ്ട്. കോടതിയില് രണ്ട് കേന്ദ്ര ഏജന്സികളും സ്വീകരിക്കുന്ന നിലപാടുകളും ഇനി നിര്ണായകമാണ്.